Tekst: Martin Gundersen, Halvor Haugan

Fakta Den vedtatte uttalelsen Velferdstinget mener at Moholtkjellerne er viktig for inkludering av nye og gamle studenter, og bidrar til å skape gode og trygge rammer for dannelse av vennskap. Velferdstinget mener at den skisserte løsningen ikke ivaretar det behovet studentfrivilligheten har på Moholt og at en bedre alternativ løsning finnes ved at kjellerne åpnes permanent for bruk som forsamlingslokaler. Velferdstinget mener det vil være synd og et stort tap for Trondheim som studieby, særlig med tanke på å bli Nordens beste studieby, hvis kjellervirksomheten forsvinner Velferdstinget mener at den funksjonen som Moholtkjellerne har er viktig for studentene og må ivaretas. Velferdstinget mener at Sit må legge til rette for passende, midlertidige lokaler studentene kan benytte seg av frem til kjellerne er åpnet igjen. Velferdstinget mener at kjellerne i MA10 og MA16 må åpnes snarlig, samt at de kjellerne som det må gjennomføres utbedringer på åpnes så snart de er klare. Velferdstinget mener at kostnadene ved å åpne kjellerne ikke skal dekkes ved en økning i husleie til studentboligene. Pengene til vedlikehold og oppussing skal ikke hentes fra psykososialt helsetilbud, det være Sit råd og psykologer. VT mener at kostnadene skal dekkes med avsetninger Sit har bygget opp. I første rekke spesielle velferdstiltak, deretter bolig. Det skal ikke tas fra linjeforeningene, da dette vil føre til større klasseskille mellom linjeforeningene.

Torsdag 12. mai skal konsernstyret i Sit vedta framtiden til Moholtkjellerne. Onsdag kveld holdt Velferdstinget møte der det skulle vedtas en uttalelse til kornsernstyret før de gjør sitt vedtak. Møtet var uvanlig godt besøkt med over 300 stykker til stede. De aller fleste var kommet for å vise sin støtte til fortsatt forsamlings- og festvirksomhet på Moholtkjellerne.

Fakta Utdrag fra Sit-administrasjonens uttalelse (Knut) Solberg foreslår at de to kjellerne som ligger i Moholt allé også skal kunne arrangere møter og fester i framtida, da det ikke kreves ombygginger her. Men han ønsker å tilby de øvrige foreningene felles arrangementslokaler i aktivitetshuset i Bregneveien 65, i to av de nye tårnene på Moholt og eventuelt i Sits bygninger i Nardoveien 12 og 14. Sit bør også tilby linjeforeningene som har kjellere en midlertidig løsning for at de skal kunne få avviklet høstens fadderuker, i følge Solberg. Her foreslås aktivitetshusene på Moholt og Steinan, samt Sit Kafes kantiner som løsninger.

Stort flertall for videreføring

Etter debatten og voteringen over endringsforslagene var fullført ble en uttalelse som foreslår å videreføre kjellerne som de har fungert fram til nå vedtatt. Vedtaket ble gjort med kun én stemme mot.

Forslaget går direkte mot forslaget som ble foreslått av administrerende direktør i Sit, Knut Solberg, forrige uke. Solberg ønsker at bruken av kjellerne som forsamlingslokaler opphører, og at de kun brukes som kontorer, lager og møtelokaler for linjeforeningene. Fest og forsamlingsvirksomhet skal flyttes til felles lokaler for alle linjeforeningene som Sit skal utrede.

Sterke signaler til Sit

Vedtaket i Velferdstinget sender sterke signaler til representantene for konsernstyret som var i salen onsdag kveld.

Dagens vedtak er langt mer radikalt enn innstillingen til arbeidsutvalget til VT.

– Jeg håper Konsernstyret tar med seg innstillingen til morgendagens møte. Dette er studentenes mening, og styret må ta dette til følge. Oppmøte og diskusjonene i dag tegner et tydelig bilde av studentenes ønsker, sier leder Maiken Størkersen for VT. Hun legger til at Sit historisk er lydhøre til Velferdstingets vedtak.

Størkersen i Velferdstinget var i tillegg svært imponert over oppmøtet til velferdstingsmøtet.

– Det er fantastisk å se hvor mange som møter opp og engasjerer seg når vi tar opp denne saken, sier hun.

Lang debatt

Under møtet dreide debatten seg stort sett rundt tre momenter: Kostnader ved oppussing av kjellerne, det psyko-sosiale tilbudet kjellerne utgjør i fadderperiden og ellers, samt problemer for bomiljøet for studentbyen på Moholt.

Boligdirektør Lisbeth Aspås i Sit Bolig sier at Sit er innstilt på å utføre de endringene som kreves for å åpne kjellerne igjen så raskt som overhodet mulig hvis det skulle bli vedtatt.

– Det vil uansett vil ta mange måneder før dette kan være klart. Det er ikke snakk om at alle kjellerne kan være åpne til fadderperioden, sier Aspås.

Flere tok også opp hvor man eventuelt skulle få de anslåtte 17 millionene det vil koste å utbedre alle kjellerne fra. Etter en lang debatt rundt ulike finansieringsmuligheter endte man opp med å vedta at kostnadene skal dekkes av avsetninger Sit har bygget opp. I første rekke spesielle velferdstiltak, deretter fra avsatte boligmidler. Det er ikke ønskelig at det skal dekkes gjennom økt husleie, kutt i psykososialt tilbud eller økt husleie for studentene som bor på studentbyer gjennom Sit.

Marsjerte for kjellerne

I forkant av møtet arrangerte bevegelsen Redd kjellerne en marsj fra Hovedbygget til møtelokalet på Øya for å markere motstand mot administrasjonen i Sit sitt forslag. Over 200 studenter møtte opp på marsjen. Under møtet var det over 300 stykker til stede.

Styreleder i konsernstyret til Sit, Kaja Istad, var tilstede på dagens møte. Hun ønsker ikke å forskuttere diskusjonen om Velferdstingets vedtak eller gå nærmere inn på Sit-administrasjonens innstilling.

– Møtet i dag viser trondheimstudentenes engasjement, og det skal vi ta med oss videre.